Lajčák, Miroslav, minister zahraničných vecí a európskych záležitostí SR (2019-10-17):
Vážený pán podpredseda Národnej rady, medzirezortná konzultačná – a teda nie koordinačná – skupina pre boj proti dezinformáciám a strategickú komunikáciu Ministerstva zahraničných vecí a európskych záležitostí Slovenskej republiky vznikla v marci 2019 ako ad hoc konzultačný nástroj oddelenia strategickej komunikácie nášho rezortu osobitne v reakcii na odporúčania Akčného plánu Európskej únie proti dezinformáciám z 5. decembra 2018 vrátane účasti expertov občianskeho sektora. Ako ad hoc konzultačný nástroj preto, lebo v Slovenskej republike pre túto oblasť doteraz neexistoval legislatívny rámec ani nadrezortný koordinačný mechanizmus. Táto oblasť musí byť v budúcnosti koordinovaná v zmysle prístupov hollow government alebo hollow society z pozície centrálneho nadrezortného útvaru, a nie z pozície jediného rezortu. Téma sa diskutuje v Bezpečnostnej rade Slovenskej republiky. Jej terminologická komisia nedávno prijala definíciu strategickej komunikácie. Skupina zároveň vznikla z okamžitej potreby a v podmienkach neexistencie príslušných zákonov v krátkom období aspoň metodicky pripraviť expertov na príslušných rezortoch na európske voľby v máji 2019 z pohľadu možných dezinformačných kampaní, ďalej šíriť povedomie o orgánoch v Slovenskej republike a Európskej únii kompetentných konať v tej-ktorej oblasti, ako sú napríklad kybernetické a ďalšie hybridné útoky a o európskej koordinácii týchto príprav. Jedným z viacerých koordinačných útvarov Európskej únie pred európskymi voľbami bola práve v I. polroku 2019 európska sieť spolupráce pre ochranu integrity európskych volieb a demokratických inštitúcií Európskej únie, v ktorej Slovenskú republiku zastupoval v tom období vedúci oddelenia strategickej komunikácie ministerstva zahraničných vecí a európskych záležitostí. V iných pracovných skupinách Európskej únie k téme eurovolieb však boli zastúpené ďalšie rezorty: ministerstvo vnútra, odbor volieb, referend a politických strán, útvary kybernetickej ochrany, útvar boja proti hybridným hrozbám v kancelárii Bezpečnostnej rady Slovenskej republiky, ktoré v konzultačnej skupine informovali o svojich získaných informáciách a skúsenostiach. Iniciatíva konzultačnej skupiny v agende volieb sa po eurovoľbách skončila, pretože na základe nami iniciovanej diskusie a rozhovorov v Bezpečnostnej rade Slovenskej republiky pán predseda vlády listom požiadal pani ministerku vnútra vytvoriť medzirezortnú pracovnú skupinu, ktorá by sa venovala organizačnému a legislatívnemu rámcu ochrany volebných procesov a demokratických inštitúcií v Slovenskej republike pred dezinformačnými a ďalšími útokmi na internete. Táto nová medzirezortná pracovná skupina, citujem: „pre úpravu pravidiel vedenia volebnej kampane a politickej reklamy na internete“ koordinovaná odborom volieb, referenda a politických strán Ministerstva vnútra Slovenskej republiky bola prvýkrát zvolaná 16. septembra 2019. Rezort zahraničných vecí vníma nominovaných dvoch expertov. Činnosť našej konzultačnej expertnej skupiny bude na ad hoc báze do vytvorenia riadneho nadrezortného koordinačného mechanizmu pre boj s dezinformáciami pokračovať. Okrem informovania o vývoji v tematike napríklad v pracovnej skupine systému rýchlej reakcie európskej služby vonkajšej činnosti vyplývajúceho práve z Akčného plánu Európskej únie proti dezinformáciám totiž ponúkame nami organizované projekty budovania kapacít štátnej správy v oblasti boja proti dezinformáciám s účasťou zahraničných partnerov, expertov, výmenných skúseností s nimi vo viacerých dimenziách tejto agendy alebo iné zahraničné iniciatívy. Skončil som, pán podpredseda.